Hodnotenie účinkov zníženia koncentrácie alkoholu v krvi pre vodičov na úroveň dopravných nehôd a spotreby alkoholu

Doc.PhDr. Miloš Šlepecký, PhD., PhDr. Zdenka Kubišová, Mgr. Andrea Hriadelská, PhDr. Antónia Kotianová

Vedenie vozidla pod vplyvom alkoholu je dôležitým rizikovým faktorom pri nehodách v cestnej premávke a celosvetovo spôsobuje vysokú mieru úmrtnosti. Preto vlády jednotlivých štátov hľadajú spôsob ako tento faktor ovplyvniť. Bežným spôsobom je zníženie povolenej miery alkoholu v krvi. Jestvujú viaceré dôkazy že výskyt smrteľných zranení sa zvyšuje o 1,74 za každé 0,02% zvýšenia hladiny alkoholu v krvi a že sa frekvencia vážnych a smrteľných dopravných nehôd znížila, keď krajina alebo oblasť znížila zákonný limit hladiny alkoholu v krvi. Preto sa v Škótsku dňa 5. decembra 2014 limit povolenej hladiny alkoholu v krvi pre vodičov znížil z 0,08 g / dl na 0,05 g / dl.

Vplyv tohto opatrenia skúmali Houra Haghpanahan a kol. a v časopise Lancet publikovali štúdiu na základe údajov zo Škótska (intervenčnej skupiny), Anglicka a Walesu (kontrolnej skupiny) počas obdobia od 1. januára 2013 do 31. decembra 2016 na posúdenie vplyvu tejto zmeny na frekvenciu dopravných nehôd a spotrebu alkoholu. Ich štúdia zistila, že znížený limit alkoholu v krvi v Škótsku nebol spojený s poklesom dopravných nehôd, miera pomeru 1, 07, 95% CI 0,98 až 1,17, p = 0,10) a neznížil sa predaj alkoholu v obchodoch (predaj -0,3%, 95% CI -1, 7 až 1,1, p = 0,71). Mierny, ale štatisticky významný pokles bol zaznamenaný pri predaji alkoholu v baroch a reštauráciách (predaj -0,7%, -0,8 až -0,5, p <0,0001).

Účinnosť zákonov znižujúcich hladinu alkoholu v krvi je založená hlavne na odstrašujúcom vplyve sankcií a iných negatívnych dôsledkov, ktoré by mali odradiť ľudí od vedenia vozidla pod vplyvom alkoholu. Je potrebné, aby účastníci cestnej premávky tieto zákony poznali a vedeli, že takéto jednanie je sankcionované, aby sa zmenili krátkodobé dôsledky (tj vnímanie rizika a zmenu postojov k riadeniu pod vplyvom alkoholu), strednodobé dopady (tj stratégie prijaté na zamedzenie jazdy pod vplyvom alkoholu) a dlhodobé dopady (tj nehodovosť).

Tento predpoklad však nemusí platiť, ak toto zastrašovanie ľudia vnímajú ako nanútené nefér a obmedzujúce v podobe vonkajšej motivácie. Dôležitá by tu mala byť vnútorná motivácia vychádzajúca z vnútorného presvedčenia vodiča. A tu je miesto pre naše psychologické pôsobenie.

Literatúra.

Blais E., Maurice P. Toward improved evaluations of laws against drink-driving, *Lancet* 2018, Published Online, December 12, 2018, http://dx.doi.org/10.1016/S0140-6736(18)33166-0

Haghpanahan H.,  Lewsey J., Mackay D. F., et al. An evaluation of the effects of lowering blood alcohol concentration limits for drivers on the rates of road traffic accidents and alcohol consumption: a natural experiment. *Lancet.* 2018; (published online Dec 12.) [http://dx.doi.org/10.1016/S0140-6736(18)32850-2](http://dx.doi.org/10.1016/S0140-6736%2818%2932850-2)